షకీలా (హిందీ నటి)

అదే పేరు కలిగి ఉన్న ఇతర వ్యాసాల కొరకు, షకీలా (అయోమయ నివృత్తి) చూడండి.
షకీలా (1935 జనవరి 1 - 2017 సెప్టెంబరు 20) ప్రముఖ భారతీయ హిందీ నటి. గురుదత్ దర్శకత్వం, నిర్మాణ సారధ్యంలో వచ్చిన ఆర్ పార్ (1954), C.I.D. (1956) చిత్రాలలో తన పాత్రలకు ఆమె బాగా పేరుపొందింది.

కెరీర్ 

ఆమె అత్తకు సినిమాలంటే ఇష్టం కారణంగా తరచూ సినిమాలకు తీసుకెళ్లేది. అంతేకాకుండా వారి కుటుంబం ఎ.ఆర్ కర్దార్, మెహబూబ్ ఖాన్‌లతో స్నేహపూర్వకంగా ఉండేది.

కర్దార్ ఆమెకు దస్తాన్ (1949)లో నటించే అవకాశం కల్పించాడు. సురయ్య నటించిన ఈ చిత్రంలో చైల్డ్ ఆర్టిస్ట్‌గా ఆమె అరంగేట్రం చేసింది. అదే సంవత్సరం మళ్ళీ సురయ్యతో కలిసి ఆమె దునియా (1949) అనే మరో చిత్రంలో నటించింది. గుమాస్తా (1951), సింద్‌బాద్ ది సెయిలర్ (1952), రాజ్‌రాణి దమయంతి (1952), ఆగోష్ (1953), షాహెన్‌షా (1953), రాజ్ మహల్ (1953), అర్మాన్ (1953) వంటి పలు చిత్రాలలో నటించిన ఆమెకు గురుదత్ ఆర్ పార్ (1954)తో ఆమె ప్రసిద్ధిచెందింది. ఆమె సోదరి నూర్ కూడా ఇందులో నటించింది.

ఆమె పద్నాలుగు సంవత్సరాల కెరీర్‌లో అగ్ర నటులు, ప్రముఖ దర్శకులతో 50కి పైగా చిత్రాలలో నటించింది. వైఎం ఇలియాస్‌ను వివాహంచేసుకుని తన భర్తతో కలిసి లండన్‌కు వెళ్లిపోయింది.

వ్యక్తిగత జీవితం 

షకీలా 1935 జనవరి 1న మధ్యప్రాచ్యంలో బాద్షా బేగంగా జన్మించింది. ఆమెకు ఇద్దరు చెల్లెళ్లు నూర్ జెహాన్ (నూర్ గా సుపరిచితురాలు), నస్రీన్. వారి పూర్వీకులు ఆఫ్ఘనిస్తాన్, ఇరాన్ రాజ కుటుంబాలకు చెందినవారు. సింహాసనంపై కుటుంబ కలహాల సమయంలో వారి తాతలు, తల్లి చంపబడ్డారు. దీంతో వారి తండ్రి, అతని సోదరి ఫిరోజా బేగం పిల్లలను భారతదేశంలోని ముంబైకి తీసుకువచ్చారు.

కానీ వారి తండ్రి వెంటనే మరణించాడు. వారి మేనత్తకు యువరాజుతో వివాహం నిశ్చయమైయ్యాక, ఒక ప్రమాదంలో అతన్ని కోల్పోయింది. ఇక ఆమె అవివాహితగానే తన ముగ్గురు మేనకోడళ్లను పెంచాలని నిర్ణయించుకుంది. అయినా షకీలా, ఆమె సోదరీమణులు కఠినమైన సమయాలను ఎదుర్కొవాల్సివచ్చింది.

షకీలా సోదరి నూర్ (నూర్ జెహాన్) జానీవాకర్‌ను వివాహం చేసుకుంది.

వైఎం ఇలియాస్‌తో ఆమె విడిపోయి తిరిగి ముంబైకి వచ్చి భారతదేశంలో కాన్సులేట్ జనరల్‌గా ఉన్న ఆఫ్ఘన్ వ్యక్తిని వివాహం చేసుకుంది. వీరికి మీనాజ్ అనే కుమార్తె ఉంది. అయితే 1991లో తన కూతురు ఆత్మహత్యచేసుకుంది.

మరణం 

ఆమె 82 సంవత్సరాల వయస్సులో 2017 సెప్టెంబరు 20న ముంబైలో గుండెపోటుతో మరణించింది. ముంబైలోని మహిమ్ శ్మశానవాటికలో షకీలా అంత్యక్రియలు జరిగాయి.

ఫిల్మోగ్రఫీ

మూలాలు 

భారతీయ సినిమా నటీమణులు
యునైటెడ్ కింగ్‌డమ్‌లోని భారతీయ ప్రవాసులు
1935 జననాలు
2017 మరణాలు
ఉర్దూ సినిమా నటీమణులు
హిందీ సినిమా నటీమణులు